
Pakuotės lapelis: informacija pacientui

Lozap H 50 mg/ 12,5 mg plėvele dengtos tabletės 
losartano kalio druska/hidrochlorotiazidas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija. 
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra Lozap H ir kam jis vartojamas
2.	Kas žinotina prieš vartojant Lozap H
3.	Kaip vartoti Lozap H
4.	Galimas šalutinis poveikis
5.	Kaip laikyti Lozap H 
6.	Pakuotės turinys ir kita informacija


1.	Kas yra Lozap H ir kam jis vartojamas

Lozap H yra angiotenzino II receptorių blokatoriaus (losartano) ir diuretiko (hidrochlorotiazido) derinys. Angiotenzinas II yra organizme susidaranti medžiaga, kuri prisijungia prie kraujagyslių receptorių ir jas susiaurina, todėl padidėja kraujospūdis. Losartanas neleidžia angiotenzinui II jungtis prie šių receptorių, todėl kraujagyslės atsipalaiduoja ir kraujospūdis sumažėja. Hidrochlorotiazidas skatina vandens ir druskų išsiskyrimą pro inkstus, tai taip pat padeda sumažinti kraujospūdį.

Lozap H gydoma pirminė arterinė hipertenzija (aukštas kraujospūdis).


2.	Kas žinotina prieš vartojant Lozap H

Lozap H vartoti draudžiama:
· jeigu yra alergija losartanui, hidrochlorotiazidui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra alergija kitiems sulfonamidų dariniams (pvz., kitiems tiazidams, kai kuriems antibakteriniams vaistams, tokiems, kaip kotrimoksazolui, jeigu abejojate, kreipkitės į gydytoją);
· jeigu yra sunkus kepenų funkcijos sutrikimas;
· jeigu kraujyje yra mažas kalio, natrio arba didelis kalcio kiekis, kurio gydymo metu nepavyksta koreguoti;
· jeigu sergate podagra; 
· jeigu esate nėščia ilgiau kaip 3 mėnesius. Be to, nėštumo pradžioje Lozap H taip pat geriau nevartoti (žr. poskyrį apie nėštumą); 
· jeigu yra sunkus inkstų funkcijos sutrikimas arba inkstai visai negamina šlapimo;
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Lozap H.

Jeigu manote, kad esate nėščia arba galite pastoti, apie tai privalote pasakyti savo gydytojui. Ankstyvuoju nėštumo laikotarpiu Lozap H vartoti nerekomenduojama, be to, šio vaisto negalima vartoti, jeigu esate nėščia ilgiau kaip 3 mėnesius, nes jis gali labai pakenkti būsimam Jūsų kūdikiui, jeigu vartojamas šiuo laikotarpiu (žr. poskyrį apie nėštumą).

Pasitarkite su gydytoju, jei pavartojus Lozap H jaučiate pilvo skausmą, pykinimą, vėmimą arba viduriavimą. Dėl tolesnio gydymo nuspręs Jūsų gydytojas. Nenustokite vartoti Lozap H patys.

Svarbu pasakyti gydytojui, prieš vartojant Lozap H:
· jeigu anksčiau Jums buvo sutinęs veidas, lūpos, ryklė arba liežuvis;
· jeigu vartojate diuretikų (šlapimą varančių tablečių);
· jeigu laikotės druskos kiekį ribojančios dietos;
· jeigu gausiai vemiate ir (arba) viduriuojate;
· jeigu sergate širdies nepakankamumu;
· jeigu Jūsų kepenų funkcija sutrikusi (žr. 2 skyrių „ Lozap H vartoti draudžiama“);
· jeigu susiaurėjusios Jūsų inkstų kraujagyslės (yra inkstų arterijų stenozė), funkcionuoja tik vienas inkstas arba neseniai persodintas inkstas;
· jeigu yra arterijų susiaurėjimas (aterosklerozė), krūtinės angina (krūtinės skausmas dėl silpnos širdies veiklos);
· jeigu yra aortos arba mitralinio vožtuvo stenozė (širdies vožtuvų susiaurėjimas) arba hipertrofinė
kardiomiopatija (liga, dėl kurios sustorėja širdies raumuo);
· jeigu sergate cukriniu diabetu;
· jeigu sirgote podagra;
· jeigu Jums praeityje buvo diagnozuotas odos vėžys arba gydymo laikotarpiu ant jūsų odos staiga atsirastų koks nors pakitimas. Taikant gydymą hidrochlorotiazidu, ypač ilgalaikį gydymą didelėmis šio vaisto dozėmis, gali padidėti tam tikrų rūšių odos ir lūpos vėžio (nemelanominio odos vėžio) rizika. Vartodami Lozap H, saugokite savo odą nuo saulės ir ultravioletinių spindulių;
· jeigu Jums susilpnėja regėjimas arba atsiranda akies skausmas. Šie simptomai gali būti skysčio susikaupimo akies kraujagysliniame dangale (tarp gyslainės ir skleros) arba padidėjusio akispūdžio požymiai ir gali atsirasti po kelių valandų ar savaičių nuo Lozap H vartojimo pradžios. Jei tokia būklė negydoma, galite visam laikui apakti. Jeigu anksčiau Jums buvo pasireiškusi alergija penicilinui ar sulfonamidui, yra didesnė tikimybė, kad tai jums pasireikš.
· jeigu sergate arba sirgote alergine liga, astma arba liga, kuri sukelia sąnarių skausmą, odos išbėrimą ir karščiavimą (sistemine raudonąja vilklige);
· jeigu yra didelė kalcio arba maža kalio koncentracija kraujyje arba laikotės mažo kalio kiekio dietos;
· jei reikia atlikti anesteziją (net dantų gydytojo kabinete), chirurginę operaciją arba prieskydinių liaukų funkcijos tyrimą, privalote gydytojui arba medicinos personalui pasakyti, kad vartojate Lozap H;	
· jeigu kamuoja pirminis hiperaldosteronizmas (su padidėjusia antinksčių hormono aldosterono sekrecija susijęs sindromas, kurį sukelia šios liaukos sutrikimas);
· jeigu praeityje pavartojus hidrochlorotiazido, Jums pasireiškė kvėpavimo ar plaučių veiklos sutrikimų (įskaitant plaučių uždegimą ar skysčio susidarymą juose). Jeigu pavartojus Lozap H Jums pasireikštų stiprus dusulys arba kvėpavimo sunkumų, nedelsdami kreipkitės medicininės pagalbos;
· jeigu vartojate kitus vaistus, kurie gali padidinti kalio koncentraciją serume (žr. 2 skyrių „Kiti vaistai ir Lozap H“);
· jeigu vartojate kurį nors iš šių vaistų padidėjusiam kraujospūdžiui gydyti:
-	AKF inhibitorių (pavyzdžiui, enalaprilį, lizinoprilį, ramiprilį), ypač jei turite su diabetu susijusių inkstų sutrikimų;
-	aliskireną.

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų (pvz., kalio) kiekį kraujyje.
Taip pat žiūrėkite informaciją, pateiktą poskyryje „Lozap H vartoti draudžiama“.

Vaikams ir paaugliams
Lozap H vartojimo vaikams ir paaugliams iki 18 metų patirties nėra, todėl šio vaisto skirti vaikams ir paaugliams negalima.

Kiti vaistai ir Lozap H
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 

Pasakykite savo gydytojui, jei vartojate kalio papildų, kalio turinčių druskos pakaitalų, kalį organizme sulaikančių vaistų, pvz., tam tikrų diuretikų (pvz., amilorido, triamtereno, spironolaktono), ar kitų vaistų, galinčių padidinti kalio koncentraciją serume (pvz., heparino, vaistų, kurių sudėtyje yra trimetoprimo), nes vartoti kartu su Lozap H nerekomenduojama.

Šlapimą varantys vaistai, tokie kaip hidrochlorotiazidas, kurio yra Lozap H tabletėse, gali sąveikauti su kitais vaistais. 

Vaistų, kurių sudėtyje yra ličio, vartoti kartu su Lozap H negalima, jeigu to atidžiai neprižiūri gydytojas. 

Jeigu vartojate kitokių diuretikų („šlapimą varančių tablečių”), kai kurių vidurių laisvinamųjų vaistų, vaistų nuo podagros, vaistų širdies ritmui kontroliuoti arba nuo cukrinio diabeto (geriamieji vaistai ar insulinas), gali reikėti specialių atsargumo priemonių (pvz., atlikinėti kraujo tyrimus). 

Be to, Jūsų gydytojui svarbu žinoti, jeigu vartojate:
· kitų kraujospūdį mažinančių vaistų; 
· steroidų; 
· vaistų vėžiui gydyti; 
· nuskausminamųjų vaistų; 
· vaistų grybelinei infekcinei ligai gydyti;
· vaistų nuo artrito;
· didelį cholesterolio kiekį mažinančių dervų (pvz., kolestiramino); 
· raumenis atpalaiduojančių vaistų; 
· antidepresantų; 
· migdomųjų tablečių; 
· opioidinių vaistų, pavyzdžiui, morfino; 
· kraujospūdį didinančių aminų, pavyzdžiui, adrenalino ar kitų šios grupės vaistų;
· karbamazepino vartojamo epilepsijai gydyti;
· geriamųjų vaistų nuo cukrinio diabeto ar insulino.

Jūsų gydytojui gali tekti pakeisti Jūsų dozę ir (arba) imtis kitų atsargumo priemonių:
· jeigu vartojate AKF inhibitorių arba aliskireną (taip pat žiūrėkite informaciją, pateiktą poskyriuose „Lozap H vartoti negalima“ ir „Įspėjimai ir atsargumo priemonės“).

Pasakykite taip pat savo gydytojui, jei vartojate Lozap H ir Jums bus atliekama radiologinė procedūra, kurios metu Jums reikės vartoti kontrastinių vaistų, kuriuose yra jodo.

Lozap H vartojimas su maistu, gėrimais ir alkoholiu
Tol kol vartojate šių tablečių, alkoholio patariama negerti, kadangi alkoholis ir Lozap H tabletės gali sustiprinti vienas kito poveikį. Lozap H negalima vartoti su saldymedžiu, nes tai gali sukelti žemą kraujospūdį.

Per didelis valgomosios druskos kiekis maiste gali neutralizuoti Lozap H tablečių poveikį.
Lozap H galima vartoti valgio metu arba nevalgius.

Vartojant Lozap H reikia vengti greipfrutų sulčių.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumas
Jeigu manote, kad esate nėščia arba galite pastoti, apie tai privalote pasakyti gydytojui.
Gydytojas patars Jums nutraukti Lozap H vartojimą prieš pastojant arba tuoj pat, kai įsitikinsite, kad esate nėščia, ir paskirs gydymą kitais vaistais. Nėštumo laikotarpiu vartoti Lozap H nerekomenduojama. Jeigu esate nėščia ilgiau kaip 3 mėnesius, šį vaistą vartoti negalima, nes jis gali labai pakenkti būsimam Jūsų kūdikiui, jei būtų vartojamas po trečiojo nėštumo mėnesio.

Žindymas
Jei maitinate ar planuojate pradėti maitinti krūtimi, apie tai pasakykite savo gydytojui. Lozap H žindyvėms vartoti nerekomenduojama, todėl, jei norite žindyti, gydytojas parinks Jums gydymą kitais vaistais. 

Vairavimas ir mechanizmų valdymas
Pradėjus gydytis šiuo vaistu, negalima dirbti darbų, kuriems gali prireikti specialaus dėmesio sukaupimo (pavyzdžiui, vairuoti automobilį ar valdyti pavojingus mechanizmus) tol, kol nesužinojote kaip šį vaistą toleruojate.

Lozap H sudėtyje yra ponso 4R ir natrio
Vaisto sudėtyje yra spalvą suteikianti medžiaga ponso 4R, kuri gali sukelti alerginę reakciją. 
Šio vaisto sudėtyje yra mažiau nei 1 mmol (23 mg) natrio, t. y. jis beveik neturi reikšmės.


3.	Kaip vartoti Lozap H

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 
Tikslią Lozap H dozę nustatys gydytojas, įvertinęs Jūsų būklę ir išsiaiškinęs, ar vartojate kitų vaistų. 

Aukštas kraujospūdis
Daugumai pacientų, sergančių aukštu kraujospūdžiu, įprastinė Lozap H dozė kontroliuoti kraujospūdį 24 valandas yra viena Lozap H tabletė per parą. Paros dozę galima padidinti iki dviejų Lozap H tablečių kartą per parą. Didžiausia paros dozė yra dvi Lozap H tabletės. 

Vartojimas vaikams ir paaugliams
Lozap H vartojimo vaikams ir paaugliams jaunesniems kaip 18 metų patirties nėra, todėl vaikų ir paauglių gydyti negalima. 

Senyviems pacientams
Daugumai senesnių ir jaunesnių suaugusių pacientų Lozap H poveikis yra vienodai geras ir jie šį vaistą toleruoja vienodai gerai. Daugumai vyresnio amžiaus pacientų reikia tokių pačių dozių kaip ir jaunesniems. 

Vartojimas
Lozap H tabletes galima vartoti valgio metu arba nevalgius. Lozap H tabletes reikia nuryti užgeriant stikline vandens. Vagelė nėra skirta tabletei perlaužti.

Ką daryti pavartojus per didelę Lozap H dozę
Perdozavimo atveju nedelsdami kreipkitės į gydytoją, kad laiku būtų suteikta medicinos priežiūra. Perdozavimas gali sukelti staigų kraujospūdžio kritimą, pernelyg greitą juntamą širdies plakimą, retą pulsą, kraujo sudėties pokytį ir dehidraciją.

Pamiršus pavartoti Lozap H
Stenkitės Lozap H gerti kasdien taip, kaip nurodyta. Negalima vartoti dvigubos dozės norint kompensuoti praleistą tabletę. Tiesiog tęskite gydymą įprastine tvarka.

Nustojus vartoti Lozap H
Svarbu Lozap H vartoti tiek laiko, kiek gydytojo skirta, kad galėtumėte tinkamai kontroliuoti savo kraujospūdį.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką. 


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Jeigu Jums pasireiškė toliau išvardytas poveikis, Lozap H tablečių vartojimą nutraukite ir nedelsdami pasakykite gydytojui arba kreipkitės į artimiausios ligoninės skubios medicinos pagalbos skyrių.

· Sunki alerginė reakcija (išbėrimas, niežulys, veido, lūpų, burnos ar ryklės patinimas, kuris gali
pasunkinti rijimą ar kvėpavimą).
Tai sunkus, bet retas šalutinis poveikis, kuris pasireiškia daugiau kaip 1 iš 10 000 pacientų, bet mažiau kaip 1 iš 1 000 asmenų. Jums gali prireikti skubios gydytojo priežiūros arba guldymo į ligoninę.

Kitas pastebėtas šalutinis poveikis išvardytas toliau.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· kosulys, viršutinių kvėpavimo takų infekcija, nosies užgulimas, sinusitas, sinusų sutrikimas;
· viduriavimas, pilvo skausmas, pykinimas, nevirškinimas;
· raumenų skausmas arba mėšlungis, kojų skausmas, nugaros skausmas;
· nemiga, galvos skausmas, svaigulys;
· silpnumas, nuovargis, krūtinės skausmas;
· kalio koncentracijos padidėjimas kraujyje (gali sukelti širdies ritmo sutrikimą), hemoglobino kiekio sumažėjimas kraujyje ir hematokritas;
· inkstų funkcijos pakitimai, įskaitant inkstų nepakankamumą;
· per mažas cukraus kiekis kraujyje (hipoglikemija).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· raudonųjų kraujo ląstelių sumažėjimas (mažakraujystė), raudonos ar rusvos dėmės ant odos (kartais ypač ant pėdų, kojų, rankų ir sėdmenų kartu su sąnarių skausmu, rankų ir kojų patinimu bei skrandžio skausmu);
· kraujosruvos, baltųjų kraujo ląstelių kiekio sumažėjimas, krešėjimo sutrikimai, trombocitų kiekio sumažėjimas,  raudonųjų kraujo ląstelių sunaikinimas;
· apetito stoka, šlapimo rūgšties kiekio padidėjimas arba podagra, cukraus kiekio padidėjimas kraujyje, nenormalus elektrolitų kiekis kraujyje;
· nerimas, nervingumas, panikos sutrikimas (atsinaujinantys panikos priepuoliai), sumišimas, depresija, nenormalūs sapnai, miego sutrikimas, mieguistumas, atminties sutrikimas;
· dilgčiojimas ir dygsėjimas arba panašūs pojūčiai, galūnių skausmas, drebulys, migrena, alpulys;
· miglotas matymas, akių deginimo arba perštėjimo pojūtis, konjunktyvitas, regėjimo pablogėjimas, daiktų matymas su geltonu atspalviu;
· skambėjimas, zvimbimas, ūžimas arba spragsėjimas ausyse, galvos svaigimas (vertigo);
· žemas kraujospūdis, kuris gali būti susijęs su kūno padėties pokyčiu (apsvaigimo arba silpnumo pojūtis stojant), krūtinės angina (krūtinės skausmas), nenormalus širdies plakimas, praeinantysis smegenų išemijos priepuolis (PSIP, mikroinsultas), širdies priepuolis, pernelyg greitas juntamas širdies plakimas;
· kraujagyslių uždegimas, kuris dažnai būna susijęs su odos išbėrimu ir kraujosruvomis;
· gerklės skausmas, dusulys, bronchitas, plaučių uždegimas, skystis plaučiuose (kuris apsunkina kvėpavimą), kraujavimas iš nosies, sekreto tekėjimas iš nosies, nosies užgulimas;
· vidurių užkietėjimas, sunkus vidurių užkietėjimas, pilvo pūtimas, nemalonus pojūtis skrandyje, skrandžio spazmai, vėmimas, burnos džiūvimas, seilių liaukų uždegimas, dantų skausmas;
· gelta (akių ir odos pageltimas), kasos uždegimas;
· sunkus odos sutrikimas, kuris pasireiškia bėrimu, apimančiu visą kūną, lupimusi, pūslių susidarymu (toksinė epidermio nekrolizė);
· dilgėlinė, niežulys, odos uždegimas, išbėrimas, odos paraudimas, jautrumo šviesai padidėjimas, odos sausmė, veido ir kaklo paraudimas, prakaitavimas, plaukų slinkimas;
· rankų, pečių, klubų, kelių ar kitų sąnarių skausmas, sąnarių patinimas, sustingimas, raumenų silpnumas;
· dažnas šlapinimasis, įskaitant nakties metu, inkstų funkcijos sutrikimas, įskaitant inkstų uždegimą, šlapimo takų infekcija, cukrus šlapime;
· edidelis šlapalo ir kreatinino kiekio padidėjimas kraujo serume;
· mažas natrio kiekis kraujyje (hiponatremija), mažas kalio kiekis (hipokalemija);
· seksualinio potraukio sumažėjimas, impotencija;
· veido patinimas, lokalus patinimas (edema), karščiavimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· hepatitas (kepenų uždegimas), nenormalūs kepenų funkcijos tyrimų duomenys;
· žarnyno angioneurozinė edema: tinimas žarnyne, pasireiškiantis tokiais simptomais kaip pilvo skausmas, pykinimas, vėmimas ir viduriavimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· ūminis kvėpavimo sutrikimas (pasireiškia stipriu dusuliu, karščiavimu, silpnumu ir sumišimu).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· nepaaiškinamas raumenų skausmas su tamsios spalvos (arbatos spalvos) šlapimu (rabdomiolizė); 
· į gripą panašūs simptomai;
· autoimuninė liga, kuri pasireiškia žvynuotomis raudonomis pleistro arba žiedo dėmėmis ant odos, jos gali niežėti  ir dažniausiai atsiranda ant kūno dalių, kurios yra veikiamos saulės (odos raudonoji vilkligė);
· bloga bendra savijauta (negalavimas);
· skonio pojūčio pokytis;
· odos ir lūpos vėžys (nemelanominis odos vėžys);
· susilpnėjęs regėjimas ar akių skausmas dėl padidėjusio akispūdžio (galimi skysčio susikaupimo akies kraujagysliniame dangale (tarp gyslainės ir skleros) arba ūminės uždaro kampo glaukomos požymiai).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Lozap H 

Šį vaistą laikykite vaikams nepastebimoje ir nepasiekiamoje vietoje.
Ant kartono dėžutės po „EXP“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Laikyti žemesnėje kaip 30 C temperatūroje.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Lozap H sudėtis 
-	Veikliosios medžiagos vienoje tabletėje yra 50 mg losartano kalio druskos ir 12,5 mg hidrochlorotiazido. 
-	Pagalbinės medžiagos yra mikrokristalinė celiuliozė, manitolis (E421), kroskarmeliozės natrio druska, povidonas 30, magnio stearatas, hipromeliozė 2910/5, makrogolis 6 000, talkas, simetikono emulsija SE4 (polidimetilsiloksanas (E 900), metilceliuliozė, sorbo rūgštis), titano dioksidas (E171), chinolino geltonojo aliuminio kraplakas (E 104) ir ponso 4R aliuminio kraplakas (E 124).

Lozap H išvaizda ir kiekis pakuotėje
Lozap H yra geltonos, pailgos, plėvele dengtos tabletės su vagele abiejose pusėse. Tabletės dydis apytiksliai yra 14×7 mm.

Pakuotėje yra 10, 30, 60 ar 90 plėvele dengtų tablečių.

Gali būti tiekiamos ne visų dydžių pakuotės.

Registruotojas ir gamintojas
Zentiva, k.s.
U kabelovny 130
Dolní Měcholupy 
102 37 Praha 10
Čekija

Šis vaistas Europos ekonominės erdvės valstybėse narėse registruotas tokiais pavadinimais:
Čekija, Estija, Latvija, Lietuva: Lozap H
Lenkija: Lozap HCT
Vengrija: Tervalon HCT.

Šis pakuotės lapelis paskutinį kartą peržiūrėtas 2025-01-24. 

